Αίτηση προδικαστικής αποφάσεως την οποία υπέβαλε το Administrativen sad Sofia grad (Βουλγαρία) στις 26 Σεπτεμβρίου 2016 – «Еntertainment Balgaria System» ЕООD κατά Direktor na Direktsia «Obzhalvane i danachno-osiguritelna praktika» – Sofia
(Υπόθεση C-507/16)
Γλώσσα διαδικασίας: η βουλγαρική
Αιτούν δικαστήριο
Administrativen sad Sofia grad
Διάδικοι στην υπόθεση της κύριας δίκης
Προσφεύγουσα: «Еntertainment Balgaria System» ЕООD
Καθού: Direktor na Direktsia «Obzhalvane i danachno-osiguritelna praktika» – Sofia
Προδικαστικά ερωτήματα
Έχει το άρθρο 214 της οδηγίας 2006/1121 την έννοια ότι, σε συνάρτηση με το δικαίωμα εκπτώσεως του φόρου εισροών, πρέπει να προσδίδεται διαφορετική σημασία στις επιμέρους περιπτώσεις εγγραφής σε μητρώο για τους σκοπούς του ΦΠΑ και/ή ότι αντιτίθεται στο να προσδίδουν τα κράτη μέλη διαφορετική σημασία στις επιμέρους περιπτώσεις εγγραφής, όπως συμβαίνει στην περίπτωση του άρθρου 97а και του άρθρου 70, παράγραφος 4, του ZDDS;
Έχουν το άρθρο 168, στοιχείο α΄, και το άρθρο 169, στοιχείο α΄, της οδηγίας 2006/112 την έννοια ότι πρόσωπο εγγεγραμμένο δυνάμει του άρθρου 214, παράγραφος 1, στοιχείο ε΄, της οδηγίας δεν έχει δικαίωμα εκπτώσεως του φόρου εισροών τον οποίον ανέγραψε σε τιμολόγιο για υπηρεσίες που του παρασχέθηκαν από υποκείμενους στον φόρο άλλων κρατών μελών, εφόσον χρησιμοποιεί τις υπηρεσίες αυτές για την παροχή υπηρεσιών σε άλλα κράτη μέλη και πληρούνται κατά τα λοιπά οι ουσιαστικές και διαδικαστικές προϋποθέσεις ασκήσεως του δικαιώματος εκπτώσεως του φόρου εισροών;
Έχουν το άρθρο 168, στοιχείο α΄, και το άρθρο 169, στοιχείο α΄, της οδηγίας 2006/112 την έννοια ότι αντιτίθενται σε εθνική διάταξη, όπως αυτή του άρθρου 70, παράγραφος 4, του ZDDS, βάσει της οποίας ουδέποτε παρέχεται δικαίωμα εκπτώσεως του φόρου εισροών σε πρόσωπο το οποίο είναι εγγεγραμμένο για τους σκοπούς του ΦΠΑ δυνάμει του άρθρου 214, παράγραφος 1, στοιχείο δ΄ ή ε΄, και όχι δυνάμει του άρθρου 214, παράγραφος 1, στοιχείο α΄, της οδηγίας;
____________
1 Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (EE L 347, σ. 1).